ORDE do 2 de xuño de 2004 pola que se clasifica como de interese cultural a Fundación Curros Enríquez.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 14/06/2004

Visto o expediente de clasificación da Fundación Curros Enríquez, con domicilio en Celanova (Ourense).
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Curros Enríquez foi constituída en escritura pública outorgada en Celanova o día seis de maio de dous mil catro, ante o notario Ángel Manuel Rodríguez Dapena, co número de protocolo seiscentos oitenta e dous, pola Asociación Cultural Patronato Curros Enríquez, actuando no seu nome e representación o seu presidente Antonio Mouriño Villar, autorizado para este acto en sesión extraordinaria da dita asociación con data do 13 de xaneiro de 2002, autorización que certifica o secretario da Asociación Xosé Manuel del Caño González que comparece así mesmo na súa condición de secretario da Asociación Cultural Patronato Curros Enríquez.
3. O obxecto da fundación é, segundo establece o artigo seis dos estatutos, promover e difundir o coñecemento da vida e da obra de Manuel Curros Enríquez, así como dos outros poetas e escritores relacionados con Celanova.
Son fins da fundación os seguintes:
1. Creación do Museo dos Poetas.
2. Xestión anual da Casa Museo.
3. Compilación de material documental, mobiliario, etc. Para a dotación da Casa Museo.
4. Promoción de estudíos de investigación e divulgación da vida e da obra de Manuel Curros Enríquez, Celso Emilio Ferreiro e os outros escritores nacidos ou relacionados con Celanova.
5. Organización de campañas informativas a nivel escolar do que significou a figura de Manuel Curros Enríquez para o rexurdimento da literatura galega.
6. Organización de talleres literarios, cursos de verán e outros relacionados coa poesía e o xornalismo, nos que destacou a figura de Curros Enríquez.
7. Organización de actividades culturais, congresos, seminarios, recitais poéticos, concertos, conferencias, mesas redondas e outras relacionadas co mundo da literatura galega e co tempo literario no que se moveron os poetas.
8. Continuación da entrega anual do premio Celanova, casa dos poetas.
9. Colaboración con outras casas museos de escritores afíns ou contemporáneos de Curros Enríquez ou dos outros poetas de Celanova, para organizar en programas de divulgación conxunta dos escritores.
10. Publicación de investigacións, estudos e outros materiais que a Casa Museo xere coa súa actividade de promoción da figura de Manuel Curros Enríquez e os outros poetas de Celanova, en todo os soportes audiovisuais e literarios posibles.
11. Calquera outros adecuados ao seu obxecto.
4. O padroado da fundación estará integrado segundo se especifica nos artigos 9 e seguintes dos estatutos.
5. A comisión integrada polos secretarios xerais de toda as consellerías eleva ao conselleiro da Presidencia, Relacións Institucionais e Administración Pública proposta de clasificación como de interese cultural da Fundación Curros Enríquez, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede á súa clasificación como de interese cultural e á súa adscrición á Consellería de Cultura, Comunicación Social e Turismo.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2 c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a súa adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 1 de xuño de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese cultural a Fundación Curros Enríquez adscribíndoa á Consellería de Cultura, Comunicación Social e Turismo que exercerá plenamente o protectorado sobre ela.
Santiago de Compostela, 2 de xuño de 2004.
Jaime Pita Varela
Conselleiro da Presidencia Relacións
Institucionais e Administración Pública